               EUROPSKA KOMISIJA
            Bruxelles, 6.4.2022.
            COM(2022) 164 final
            2022/0107(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu donošenja Prioritetâ partnerstva EU – Jordan

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije u okviru Vijeća za pridruživanje EU – Jordan u vezi s predviđenim donošenjem Prioriteta partnerstva EU – Jordan za razdoblje 2021.–2027.

               2.Kontekst prijedloga

               2.1.Euromediteranski sporazum

               Euromediteranski sporazum o pridruživanju potpisan je u Bruxellesu 24. studenoga 1997. i stupio je na snagu 1. svibnja 2002. (dalje u tekstu „Sporazum”). On predstavlja pravnu osnovu za bilateralne odnose između EU-a i Jordana.

               Ciljevi su Sporazuma:

               –osigurati odgovarajući okvir za politički dijalog koji će omogućiti razvitak bliskih političkih odnosa između stranaka,

               –uspostaviti uvjete za postupnu liberalizaciju trgovine robom, uslugama i kapitalom,

               –potaknuti razvoj uravnoteženih gospodarskih i društvenih odnosa između stranaka dijalogom i suradnjom,

               –unaprijediti uvjete života i zapošljavanja te povećati produktivnost i financijsku stabilnost,

               –poticati regionalnu suradnju u cilju jačanja miroljubivog suživota te gospodarske i političke stabilnosti,

               –promicati suradnju u drugim područjima od uzajamnog interesa.

               2.2.Vijeće za pridruživanje EU – Jordan

               Vijeće za pridruživanje EU – Jordan osnovano je u okviru Euromediteranskog sporazuma (članak 89.) o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, koji je potpisan 24. studenoga 1997. i stupio je na snagu 1. svibnja 2002.
                  1

               Vijeće za pridruživanje ima ovlast za donošenje odluka radi ostvarenja ciljeva Sporazuma u slučajevima predviđenima Sporazumom. Odluke su obvezujuće za stranke. U skladu s Poslovnikom, Vijećem za pridruživanje naizmjenično u razdoblju od 12 mjeseci predsjedaju EU i Jordan. Vijeće za pridruživanje sastaje se redovito na ministarskoj razini jednom godišnje.

               2.3.Predviđeni akt Vijeća za pridruživanje EU – Jordan

               Vijeće za pridruživanje EU – Jordan na svojem XIV. sastanku treba donijeti odluku o Prioritetima partnerstva EU – Jordan za razdoblje 2021.–2027. („predviđeni akt”).

               Svrha je predviđenog akta usmjeravati i informirati partnerstvo EU – Jordan za razdoblje 2021.–2027.

               Revidiranom europskom politikom susjedstva
                  2
                koja je donesena u studenome 2015. uspostavljen je okvir za definiranje bilateralnih odnosa s partnerima. Ti bi odnosi trebali biti opisani u političkom dokumentu naslovljenom „Prioriteti partnerstva” koji je ključna referentna točka za dogovor s partnerskim zemljama o određenom broju ciljanih prioriteta za naredne godine. EU i Jordan imaju snažno partnerstvo. Jordan je ključni partner EU-a, a EU iznimno cijeni važnu ulogu moderiranja koju Jordan ima u regiji. U cilju daljnjeg jačanja čvrstog i višedimenzionalnog odnosa dvaju partnera utvrđeni su prioriteti partnerstva za potporu provedbi Sporazuma o pridruživanju između EU-a i Jordana.

               Prioriteti partnerstva odražavaju zajedničke interese i usmjereni su na područja u kojima EU i Jordan imaju obostranu korist od suradnje. Glavni politički prioriteti utvrđeni u odnosima EU-a i Jordana za razdoblje 2021.–2027. jesu sljedeći: i. jačanje suradnje u području regionalne stabilnosti i sigurnosti, uključujući borbu protiv terorizma; ii. promicanje gospodarskog oporavka i stabilnosti, zelenog, digitalnog, uključivog rasta utemeljenog na znanju, kvalitete obrazovanja i otvaranja dostojanstvenih radnih mjesta, među ostalim za mlade; iii. jačanje dobrog upravljanja, vladavine prava, demokratskih reformi i ljudskih prava, uključujući socijalna i radnička prava. Zbog toga su EU i Jordan predani produbljivanju suradnje u horizontalnim pitanjima – od stabilizacije i sigurnosti do vladavine prava i ljudskih prava, ravnopravnosti spolova i osnaživanja žena, dijaloga s civilnim društvom, migracija i mobilnosti te rješavanja problema nasilnog ekstremizma. Napredak u učinkovitoj provedbi različitih komponenti partnerstva za mobilnost međusektorski je prioritet.

               3.Stajalište koje treba zauzeti u ime Unije

               Stajalište koje treba zauzeti u ime Unije jest da se odobri nacrt Prioritetâ partnerstva EU – Jordan kako je utvrđeno u prilogu ovom Prijedlogu.

               Prioriteti partnerstva EU – Jordan utjelovljuju zajedničke ciljeve europske politike susjedstva u pogledu zajedničkog područja mira, blagostanja i stabilnosti. Oni utjelovljuju njegove glavne značajke: diferencijaciju i zajedničku odgovornost, ali i fleksibilnost kako bi se omogućila prilagodba promjenjivim okolnostima kako su se dogovorili EU i Jordan. Osim toga, u skladu su s težnjom iz zaključaka Europskog vijeća od 10. i 11. prosinca 2020.
                  3
                za demokratskim, stabilnijim, zelenijim i naprednijim južnim susjedstvom kao strateškim prioritetom EU-a.

               Prioriteti partnerstva utjelovljuju i ciljeve nove, ambiciozne i inovativne agende za Sredozemlje utvrđene u Zajedničkoj komunikaciji Komisije i Visokog predstavnika o južnom susjedstvu od 9. veljače 2021.
                  4
                i u naknadnim zaključcima Vijeća o obnovljenom partnerstvu s južnim susjedstvom od 16. travnja 2021.
                  5
               , čiji je cilj ponovno pokretanje suradnje i ostvarivanje neiskorištenog potencijala odnosa. Njime se podupire učinkovita i pravodobna provedba uzajamno dogovorenih vodećih inicijativa gospodarskog i investicijskog plana za južne susjede
                  6
                kojima će se ojačati partnerstvo EU-a s Jordanom i pomoći u zaštiti naših zajedničkih sredozemnih dobara.

               Nova agenda za Sredozemlje nudi mogućnosti za nova partnerstva za strateške prioritete zelene i digitalne tranzicije koja će pridonijeti održivosti, blagostanju i otpornosti. U tim će se nastojanjima EU i Jordan nadovezati na partnerstvo s Jordanom i nastavak provedbe plana reformi Jordana. EU i Jordan nastavit će konstruktivno surađivati u okviru supredsjedanja Unijom za Mediteran kako bi se potaknulo snažno partnerstvo diljem Sredozemlja.

               EU i Jordan potvrdili su zajedničke ciljeve i interese u provedbi mirovnog procesa, kao i u pogledu povratka stabilnosti i mira u Siriji. Time bi se u konačnici omogućio dobrovoljan, siguran i dostojanstven povratak izbjeglica. U međuvremenu je važno održati razinu pomoći i pristup zaštiti, obrazovanju, sredstvima za život i uslugama za sirijske izbjeglice u Jordanu.

               U skladu s novom agendom za Sredozemlje, partnerstvo EU-a i Jordana i dalje će se temeljiti na zajedničkim vrijednostima i dijalogu te će napredovati u pogledu zajedničkog socioekonomskog i političkog programa, među ostalim u pogledu reformi i njihove provedbe u područjima kao što su dobro upravljanje, vladavina prava, ljudska prava, socijalna kohezija i jednake mogućnosti za sve, nediskriminacija, zaštita okoliša i klime, makroekonomska stabilnost i poslovno okruženje. Bit će usmjereno na zeleni, digitalni, otporan i pravedan oporavak nakon pandemije bolesti COVID-19, u skladu s Programom održivog razvoja do 2030., Pariškim sporazumom i europskim zelenim planom.

               Poticanje dugoročnog održivog društveno-gospodarskog oporavka i otvaranja radnih mjesta u južnom susjedstvu ključan je zajednički prioritet i inovativan temelj nove agende za Sredozemlje. Zajednički radni dokument službi Komisije o gospodarskom i investicijskom planu za južno susjedstvo priložen Zajedničkoj komunikaciji, u kojem Jordan ima istaknuto mjesto, odlučno je nastojanje da se to partnerstvo učvrsti i usmjeri na ključne projekte kojima se jača partnerstvo EU-a s Jordanom. Provedba vodećih inicijativa gospodarskog i investicijskog plana Nove agende za Sredozemlje doprinijet će ostvarivanju prioritetâ partnerstva i predstavljati važan dio suradnje EU-a s Jordanom.

               Partnerstvo i prioritetna područja suradnje i dalje će se podržavati putem redovitih političkih sastanaka na visokoj razini; dijaloga o gospodarstvu, zapošljavanju i socijalnim pitanjima, trgovini, pravosuđu, ljudskim pravima, demokratskim procesima, klimi i okolišu; Partnerstva za mobilnost između EU-a i Jordana; Sporazuma o znanstvenoj i tehnološkoj suradnji EU-a i Jordana i drugih postojećih područja suradnje; predanosti EU-a i Jordana jačanju dijaloga i suradnje u pogledu sigurnosti, uključujući borbu protiv nasilnog ekstremizma i terorizma te kibersigurnost; kao i kontinuirane bilateralne suradnje za potporu Jordanu.

               U dokumentu o prioritetima partnerstva uzimaju se u obzir, među ostalim, promicanje ljudskih prava i dobrog upravljanja, vanjska dimenzija migracijskih politika EU-a, veća usmjerenost na međunarodnu suradnju u borbi protiv terorizma i nasilnog ekstremizma te potencijal trgovine za stvaranje pravednog rasta i dostojanstvenih radnih mjesta.

               Prioriteti partnerstva EU – Jordan sastavljeni su nakon bliskog savjetovanja s relevantnim službama Komisije i predstavnicima država članica EU-a u radnoj skupini Vijeća za Magreb i Mašrek te nakon razgovora s jordanskim partnerima. U okviru Delegacije EU-a u Jordanu održana su savjetovanja sa širokim rasponom dionika civilnog društva, uključujući one koji se bave socijalnim i gospodarskim pitanjima te pitanjima povezanima s ljudskim pravima i demokratizacijom, kao i poslovni sektor.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  7
               .

               4.1.2.Primjena na ovaj predmet

               Vijeće za pridruživanje EU – Jordan tijelo je osnovano na temelju sporazuma, odnosno Euromediteranskog sporazuma o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, koji je potpisan 24. studenoga 1997. i stupio na snagu 1. svibnja 2002.

               Akt koji Vijeće za pridruživanje EU – Jordan treba donijeti akt je koji proizvodi pravne učinke. Predviđeni akt može presudno utjecati na sadržaj zakonodavstva EU-a, odnosno na politiku razvojne suradnje prema Jordanu. To je zato što će prioriteti partnerstva EU – Jordan usmjeravati i utjecati na buduće odnose EU-a i Jordana, uključujući programiranje pomoći u kontekstu razvojne suradnje u okviru novog Instrumenta za susjedstvo, razvoj i međunarodnu suradnju (NDICI), tijekom razdoblja 2021.–2027. Predviđenim aktom ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na suradnju s trećom zemljom u okviru sporazuma o pridruživanju i europske politike susjedstva. Mjere čije je donošenje bilo predviđeno odnose se općenito na sva područja obuhvaćena Sporazumom o pridruživanju i usmjerene su na daljnju provedbu i produbljivanje pridruživanja između stranaka. Iz toga slijedi da područje kojem pripada osporavana odluka treba odrediti s obzirom na Sporazum o pridruživanju u cijelosti. Stoga je materijalna pravna osnova za predloženu odluku članak 217. UFEU-a.

               4.3.Zaključak

               Pravna osnova predložene odluke trebao bi biti članak 217. u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Vijeća za pridruživanje EU – Jordan zamijeniti prethodni Prioriteti partnerstva EU – Jordan doneseni Odlukom br. 1/2016 Vijeća za pridruživanje EU – Jordan od 19. prosinca 2016., primjereno ga je nakon donošenja objaviti u Službenom listu Europske unije.

               2022/0107 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu donošenja Prioritetâ partnerstva EU – Jordan

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Euromediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane („Sporazum”), potpisan je 24. studenoga 1997.
                  8
                i stupio je na snagu 1. svibnja 2002.

               (2)Na temelju članka 91. stavka 1. Euromediteranskog sporazuma Vijeće za pridruživanje može donositi odluke radi ostvarenja ciljeva Sporazuma. Vijeće za pridruživanje EU – Jordan na XIV. sastanku treba donijeti Prioritete partnerstva EU – Jordan.

               (3)Primjereno je utvrditi stajalište koje treba zauzeti u ime Unije u okviru Vijeća za pridruživanje EU – Jordan jer će odluka biti obvezujuća za Uniju.

               (4)Svrha je predviđenog akta usmjeravati i informirati partnerstvo EU – Jordan za razdoblje 2021.–2027. EU i Jordan imaju snažno partnerstvo. Jordan je ključni partner EU-a, a EU iznimno cijeni važnu ulogu moderiranja koju Jordan ima u regiji. U cilju daljnjeg jačanja čvrstog i višedimenzionalnog odnosa dvaju partnera utvrđeni su prioriteti partnerstva za potporu provedbi Sporazuma o pridruživanju između EU-a i Jordana, kojima će se usmjeravati partnerstvo u razdoblju 2021.–2027.,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na XIV. sastanku Vijeća za pridruživanje EU – Jordan temelji se na nacrtu odluke Vijeća za pridruživanje EU – Jordan o donošenju Prioriteta partnerstva EU – Jordan priloženom ovoj Odluci.

               Članak 2.

               Ova je Odluka upućena Komisiji i Visokom predstavniku Unije za vanjske poslove i sigurnosnu politiku.

               Sastavljeno u Bruxellesu,

                     Za Vijeće

                     Predsjednik

                     (1)

                        Euromediteranski sporazum o pridruživanju između Europske zajednice i njezinih država članica, s jedne strane, i Hašemitske Kraljevine Jordana, s druge strane; SL L 129/3, 15.5.2002.

                     (2)

                        Zajednička komunikacija Europskom parlamentu, Vijeću, Europskom gospodarskom i socijalnom odboru te Odboru regija: Preispitivanje europske politike susjedstva SWD(2015) 500

                     (3)

                        EUCO 22/20 od 11.12.2020.

                     (4)

                        JOIN(2021) 2 final.

                     (5)

                        https://data.consilium.europa.eu/doc/document/ST-7931-2021-INIT/hr/pdf

                     (6)

                        Zajednički radni dokument službi: Obnovljeno partnerstvo s južnim susjedstvom i gospodarski i investicijski plan za južno susjedstvo. SWD/2021/23 final.

                     (7)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258; točke od 61. do 64.

                     (8)

                        Euromediteranski sporazum o pridruživanju između Europske zajednice i njezinih država članica, s jedne strane, i Hašemitske Kraljevine Jordana, s druge strane; SL L 129/3, 15.5.2002.

    ---documentbreak---

               EUROPSKA KOMISIJA
            Bruxelles, 6.4.2022.
            COM(2022) 164 final

            PRILOG

            Prijedlogu ODLUKE VIJEĆA
            o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, u pogledu donošenja Prioritetâ partnerstva EU – Jordan

               PRILOG

               ODLUKA br.... 14. VIJEĆA ZA PRIDRUŽIVANJE EU – Jordan

               od DD.MM.2022. o postizanju dogovora o Prioritetima partnerstva EU – Jordan

               VIJEĆE ZA PRIDRUŽIVANJE EU – Jordan,

               uzimajući u obzir Euromediteranski sporazum o pridruživanju između Europskih zajednica i njihovih država članica, s jedne strane, i Jordana, s druge strane,

               budući da:

               (1)Euromediteranski sporazum o pridruživanju između Europskih zajednica i njihovih država članica, s jedne strane, i Jordana, s druge strane, potpisan je 24. studenoga 1997. i stupio na snagu 1. svibnja 2002.

               (2)Člankom 91. Euromediteranskog sporazuma Vijeću za pridruživanje daje se ovlast za donošenje odgovarajućih odluka radi ostvarenja ciljeva Sporazuma.

               (3)Na temelju članka 101. Euromediteranskog sporazuma, stranke poduzimaju sve opće ili posebne mjere potrebne za ispunjavanje svojih obveza iz Sporazuma te se brinu za ostvarenje ciljeva Sporazuma.

               (4)U okviru preispitivanja europske politike susjedstva predložena je nova faza suradnje s partnerima, kojom se stječe veći osjećaj odgovornosti na obje strane.

               (5)EU i Jordan dogovorili su se da će učvrstiti svoje partnerstvo postizanjem dogovora o nizu prioriteta za razdoblje 2021.–2027. u cilju podupiranja i jačanja otpornosti i stabilnosti Jordana uz istodobno nastojanje da se suoče s utjecajem dugotrajnog sukoba u Siriji.

               (6)Stranke Euromediteranskog sporazuma postigle su dogovor o tekstu Prioriteta partnerstva EU – Jordan, kojim će se poduprijeti provedba Euromediteranskog sporazuma, usmjeravajući se na suradnju u odnosu na zajednički utvrđene obostrane interese.

               ODLUČILO JE:

               Članak 1.

               Vijeće za pridruživanje preporučuje da stranke provedu Prioritete partnerstva EU – Jordan kako su navedeni u Prilogu.

               Članak 2.

               Vijeće za pridruživanje odlučuje da Prioriteti partnerstva EU – Jordan iz članka 1. zamjenjuju prethodne Prioritete partnerstva EU – Jordan donesene Odlukom br. 1/2016 Vijeća za pridruživanje EU – Jordan od 19. prosinca 2016.

               Članak 3.

               Ova Odluka stupa na snagu na dan donošenja.

               Sastavljeno u xx, dan mjesec godina.

               Za Vijeće za pridruživanje

               Predsjedatelj

               ***

               Prioriteti partnerstva EU – Jordan za razdoblje 2021.–2027.

               Uvod

               EU i Jordan imaju snažno partnerstvo. Jordan je ključni partner EU-a, a EU iznimno cijeni važnu ulogu moderiranja koju Jordan ima u regiji. U cilju daljnjeg jačanja čvrstog i višedimenzionalnog odnosa između dvaju partnera utvrđeni su prioriteti za potporu provedbi Sporazuma o pridruživanju između EU-a i Jordana, kojima će se usmjeravati partnerstvo u razdoblju 2021.–2027.

               Prioriteti partnerstva EU – Jordan utjelovljuju zajedničke ciljeve europske politike susjedstva u pogledu zajedničkog područja mira, blagostanja i stabilnosti. Oni utjelovljuju njegove glavne značajke: diferencijaciju i zajedničku odgovornost, ali i fleksibilnost kako bi se omogućila prilagodba promjenjivim okolnostima kako su se dogovorili EU i Jordan. Osim toga, u skladu su s težnjom iz zaključaka Europskog vijeća od 10. i 11. prosinca 2020.
                  1
                za demokratskim, stabilnijim, zelenijim i naprednijim južnim susjedstvom kao strateškim prioritetom EU-a.

               Prioriteti partnerstva utjelovljuju i ciljeve nove, ambiciozne i inovativne agende za Sredozemlje utvrđene u Zajedničkoj komunikaciji Komisije i Visokog predstavnika o južnom susjedstvu od 9. veljače 2021.
                  2
                i u naknadnim zaključcima Vijeća o obnovljenom partnerstvu s južnim susjedstvom od 16. travnja 2021.
                  3
               , čiji je cilj ponovno pokretanje suradnje i ostvarivanje neiskorištenog potencijala odnosa. Njime se podupire učinkovita i pravodobna provedba uzajamno dogovorenih vodećih inicijativa gospodarskog i investicijskog plana za južne susjede
                  4
                kojima će se ojačati partnerstvo EU-a s Jordanom i pomoći u zaštiti naših zajedničkih sredozemnih dobara. Nova agenda nudi mogućnosti za nova partnerstva za strateške prioritete zelene i digitalne tranzicije koja će pridonijeti održivosti, blagostanju i otpornosti. U tim će se naporima EU i Jordan nadovezati na partnerstvo s Jordanom i nastavak provedbe plana reformi Jordana. EU i Jordan nastavit će konstruktivno surađivati u okviru supredsjedanja Unijom za Mediteran kako bi se potaknulo snažno partnerstvo diljem Sredozemlja.

               U skladu s novom agendom, partnerstvo EU-a i Jordana i dalje će se temeljiti na zajedničkim vrijednostima i dijalogu te će napredovati u pogledu zajedničkog socioekonomskog i političkog programa, među ostalim u pogledu reformi i njihove provedbe u područjima kao što su dobro upravljanje, vladavina prava, ljudska prava, socijalna kohezija i jednake mogućnosti za sve, nediskriminacija, zaštita okoliša i klime, makroekonomska stabilnost i poslovno okruženje. Bit će usmjereno na zeleni, digitalni, otporan i pravedan oporavak nakon pandemije bolesti COVID-19, u skladu s Programom održivog razvoja do 2030., Pariškim sporazumom i europskim zelenim planom.

               Poticanje dugoročnog održivog društveno-gospodarskog oporavka i otvaranja radnih mjesta u južnom susjedstvu ključan je zajednički prioritet i inovativan temelj nove agende za Sredozemlje. Zajednički radni dokument službi Komisije o gospodarskom i investicijskom planu za južno susjedstvo priložen Komunikaciji, u kojem Jordan ima istaknuto mjesto, odlučno je nastojanje da se to partnerstvo učvrsti i usmjeri na ključne projekte kojima se jača partnerstvo EU-a s Jordanom. Provedba vodećih inicijativa gospodarskog i investicijskog plana Nove agende za Sredozemlje doprinijet će ostvarivanju prioritetâ partnerstva i predstavljati važan dio suradnje EU-a s Jordanom.

               Na temelju Zajedničke komunikacije i njezina gospodarskog i investicijskog plana te zaključaka Vijeća EU će raditi i na udruživanju snaga sa svojim državama članicama radi promicanja inicijativa Tima Europa u ključnim područjima od zajedničkog interesa, oslanjajući se na uspješan odgovor Tima Europa na krizu uzrokovanu bolešću COVID-19 na globalnoj razini i u Jordanu.

               Prioriteti partnerstva čine dokument podložan izmjenama i podrazumijevaju ispunjenje međusobnih obveza.

               Partnerstvo i prioritetna područja suradnje i dalje će se podržavati putem redovitih političkih sastanaka na visokoj razini, dijaloga o gospodarstvu, zapošljavanju i socijalnim pitanjima, trgovini, pravosuđu, ljudskim pravima, demokratskim procesima, klimi i okolišu, Partnerstva za mobilnost između EU-a i Jordana, Sporazuma o znanstvenoj i tehnološkoj suradnji EU-a i Jordana i drugih postojećih područja suradnje; predanosti EU-a i Jordana jačanju dijaloga i suradnje u pogledu sigurnosti, uključujući borbu protiv nasilnog ekstremizma i terorizma te kibersigurnost, kao i kontinuirane bilateralne suradnje za potporu Jordanu.

               Prioritetima partnerstva potvrđuju se veze EU-a i Jordana te se definira prostor za produbljivanje uzajamnog angažmana.

               Trenutačni kontekst posebno pogoduje učvršćivanju odnosa EU-a i Jordana na temelju zajedničkih ciljeva, vrijednosti i interesa u suočavanju sa zajedničkim izazovima.

               Pandemija bolesti COVID-19 dodatno je opteretila sektore zdravstva, obrazovanja i gospodarstva te predstavlja znatne socioekonomske izazove. EU i Jordan bolje će graditi odnos nakon krize, među ostalim zelenom i digitalnom transformacijom svojih gospodarstava, povećanjem otpornosti i osiguravanjem blagostanja i prilika za dostojanstven rad za svoje zajednice na uključiv način. EU i njegovi partneri pojačat će svoj angažman u borbi protiv diskriminacije u svim oblicima, među ostalim na temelju vjere ili uvjerenja, te će promicati rodnu ravnopravnost u svim područjima politika kao dio nastojanja za uključiv oporavak od pandemije bolesti COVID-19.

               Sirijska kriza od 2011. snažno utječe na Jordan, kao i na regiju i EU. EU i Jordan potvrdili su zajedničke ciljeve i interese u provedbi mirovnog procesa, kao i u pogledu povratka stabilnosti i mira u Siriji. Time bi se u konačnici omogućio dobrovoljan, siguran i dostojanstven povratak izbjeglica. U međuvremenu je važno održati razinu pomoći i pristup zaštiti, obrazovanju, sredstvima za život i uslugama za sirijske izbjeglice u Jordanu.

               EU prepoznaje ključnu ulogu Jordana u nacionalnim, regionalnim i međunarodnim krugovima te podupire angažman Jordana u multilateralnom sustavu. EU pohvaljuje velikodušnu i trajnu predanost Jordana da prihvati i zaštiti velik broj izbjeglica, među kojima su Sirijci, Palestinci, Iračani, Libijci i Jemenci koji traže utočište u Jordanu, te da im pruži obrazovanje, zdravlje, sredstva za život i usluge socijalne zaštite. EU će nastaviti pomagati Jordanu u pružanju potpore izbjeglicama koje traže zaštitu u Jordanu i jačanju otpornosti Jordana, uključujući stalni angažman u ublažavanju posljedica pandemije bolesti COVID-19. Kao i prije, potpora EU-a Jordanu za izbjeglice dodatak je bilateralnim programima potpore. Ključno je boriti se protiv siromaštva, diskriminacije i rodne nejednakosti, pružiti odgovarajuću potporu dohotku, nediskriminirajući pristup socijalnoj zaštiti u skladu s nacionalnim okvirima kao što je jordanska nacionalna strategija socijalne zaštite, poticati održivi razvoj, rast, štititi ljudska prava i osigurati pravedan pristup kvalitetnim uslugama. Nadalje, Jordan i dalje ulaže uzorne napore te ima istaknutu i uravnoteženu ulogu u promicanju mira i sigurnosti na Bliskom istoku, posebno bliskoistočnog mirovnog procesa. Osim toga, uloga Jordana u sprečavanju i borbi protiv radikalizacije i terorizma te nasilnog ekstremizma pokazala se vrlo vrijednom. Supredsjedanje Jordana i EU-a Unijom za Mediteran, u okviru koje se zalaže za politička rješenja za razne krize u regiji, te regionalna integracija i razvoj, održiva, zelena i niska razina emisija stakleničkih plinova te kružna resursno učinkovita gospodarstva još su jedan primjer vodeće stabilizacijske uloge Jordana.

               Jordan i EU također će nastaviti svoj angažman u svim aspektima migracija u okviru sveobuhvatnog, uzajamno korisnog i prilagođenog partnerstva te u okviru partnerstva za mobilnost, kojim se osigurava usklađen okvir za djelovanja u području migracija, mobilnosti i sigurnosti, rješavanje pitanja povezanih s upravljanjem državnim granicama te sprečavanje nezakonitih migracija i međunarodnu zaštitu
                  5
               .

               Prioriteti partnerstva temelje se na zajedničkim postignućima u područjima od zajedničkog interesa, uključujući cilj promicanja kontinuirane provedbe reformi, čime se doprinosi makroekonomskoj stabilnosti Jordana, u skladu s prioritetima revidiranog programa MMF-a i uzimajući u obzir učinke pandemije bolesti COVID-19. Prioriteti partnerstva temelje se na konferenciji održanoj 2016. u Londonu pod nazivom „Potpora Siriji i regiji”, te na obvezama iz Međunarodnog pakta, koje su formulirali Jordan i sudomaćini te konferencije, a koje imaju za cilj održavanje razvojnih rezultata Jordana uzimajući u obzir trajnu humanitarnu pomoć i adekvatnu potporu zajednice domaćina. Na pet narednih briselskih konferencija pod nazivom „Potpora budućnosti Sirije i regije” obnovljena je i ojačana politička, humanitarna i financijska predanost međunarodne zajednice da se pruži potpora sirijskom narodu, susjednim zemljama i zajednicama domaćinima koje su najviše pogođene sukobom te je preispitan napredak koji su vlade, donatori i Ujedinjeni narodi (UN) ostvarili u ispunjavanju preuzetih obveza i obećanja. U kontekstu trajne ekstremne ranjivosti sirijskih izbjeglica i ranjivih zajednica domaćina, koju je pandemija bolesti COVID-19 dodatno pogoršala, EU i Jordan ponovno potvrđuju svoju predanost pružanju pomoći i učinkovite zaštite svim izbjeglicama u Jordanu. Važno je dodatno poboljšati njihov pristup uslugama, osigurati poštovanje njihovih ljudskih prava i nastaviti raditi na jačanju njihova potencijala za samodostatnost i stvaranju prilika za njihov doprinos gospodarskom razvoju Jordana. U pružanju potpore izbjeglicama, među ostalim iz Sirije, EU i Jordan usvojit će pristup koji se temelji na ranjivosti, vodeći računa o stanju ranjivih zajednica domaćina.

               EU je i dalje predan pružanju trajne pomoći i zaštite palestinskim izbjeglicama, među ostalim u Jordanu. U tom su pogledu EU i Jordan naglasili ključnu ulogu Agencije Ujedinjenih naroda za pomoć palestinskim izbjeglicama na Bliskom istoku (UNRWA) za sigurnost i stabilnost u regiji, u skladu s njezinim mandatom UN-a utvrđenim u relevantnim rezolucijama UN-a, te izrazili predanost nastavku pružanja političke i financijske potpore Agenciji. Prepoznaju važnu ulogu koju UNRWA i dalje ima te se obvezuju podupirati Agenciju u provedbi mandata u područjima njezina djelovanja, kao i u reformama upravljanja radi povećanja transparentnosti, odgovornosti i dobrog financijskog upravljanja koje je Agencija pokrenula te se s donatorskom zajednicom zalagati za održivije i predvidljivije višegodišnje financiranje i pravednu raspodjelu tereta.

               Prioriteti

               Prioriteti partnerstva odražavaju zajedničke interese i usmjereni su na područja u kojima EU i Jordan imaju obostranu korist od suradnje. U skladu sa Zajedničkom komunikacijom i zaključcima Vijeća EU i Jordan predani su produbljivanju suradnje u nizu mjera u sljedećim ključnim područjima politike: jačanje otpornosti i međusobne povezanosti/sudjelovanja u svjetskom gospodarstvu, izgradnja blagostanja i iskorištavanje mogućnosti usporedne zelene i digitalne tranzicije; ljudski razvoj, dobro upravljanje, vladavina prava i ljudskih prava; mir i sigurnost; migracije i mobilnost; djelovanje u području klime, energija i okoliš.

               Na temelju prethodno navedenoga utvrđena su tri prioriteta za razdoblje 2021.–2027.:

               EU i Jordan nastojat će jačati suradnju u području regionalne stabilnosti i sigurnosti, uključujući borbu protiv terorizma. EU i Jordan stabilni su partneri u vanjskoj i sigurnosnoj politici. Strateška i operativna suradnja provodit će se bilateralno, u multilateralnim forumima, kao i na regionalnoj razini, među ostalim putem supredsjedanja Unijom za Mediteran između EU-a i Jordana te iskorištavanjem predloženih godišnjih sastanaka ministara vanjskih poslova EU-a i južnih partnera, kao i mogućih sektorskih sastanaka ministara. U zajedničkom je interesu EU-a i Jordana promicati mir i stabilnost u regiji i svijetu suradnjom na bliskoistočnom mirovnom procesu, u skladu s međunarodnim pravom i relevantnim rezolucijama Vijeća sigurnosti Ujedinjenih naroda (VSUN), kao i potporom političkoj tranziciji i izgradnji mira u Siriji, na temelju, među ostalim, Rezolucije VSUN-a 2254. I EU i Jordan žele biti modeli tolerantnih društava, što je još jedan razlog za jačanje suradnje na području vanjske politike.

               Partnerstvo je usmjereno na promicanje gospodarskog oporavka i stabilnosti, zelenog, digitalnog, uključivog rasta utemeljenog na znanju, kvalitete obrazovanja i otvaranja dostojanstvenih radnih mjesta, među ostalim za mlade, u skladu s prioritetima vlade, izvršnim okvirnim razvojnim programom, „Jordan 2025. – Nacionalna vizija i strategija” te sektorskim politikama i strategijama. Potporom se nastoji povećati otpornost Jordana na suočavanje s posljedicama sirijske krize i regionalne nestabilnosti te gospodarskim i socijalnim posljedicama pandemije bolesti COVID-19, istodobno iskorištavajući mogućnosti za bolju ponovnu izgradnju nakon krize.

               EU i Jordan pojačat će suradnju u borbi protiv klimatskih promjena i uništavanja okoliša udruživanjem napora za poticanje zelenog rasta i energetske tranzicije prema klimatskoj neutralnosti u skladu sa strategijom za energetski sektor Jordana (2020. – 2030.) i u skladu s nacionalnim utvrđenim doprinosom Jordana (NDC) i Nacionalnim planom prilagodbe. Snažno, uključivo, zeleno i povezano jordansko gospodarstvo koje podupire područje slobodne trgovine uspostavljeno Sporazumom o pridruživanju između Jordana i EU-a, pojednostavnjeni sustav pravila o podrijetlu te poboljšana ulagačka klima (putem reformi poslovnog okruženja) i pristup financiranju za poduzetnike i mala i srednja poduzeća, među ostalim poticanjem javno-privatnog dijaloga i izravnijom suradnjom s privatnim sektorom, djelovat će kao snažni poticaji za otvaranje dostojanstvenih radnih mjesta. Modernizacija, ozelenjivanje i diversifikacija gospodarstva dodatno će se ojačati potporom rastu koji se temelji na inovacijama i dijeljenju znanja. Suradnja za održivu, pametnu i otpornu prometnu povezanost (uključujući Sporazum o zračnom prometu između EU-a i Jordana) i provedba dugoročne nacionalne prometne strategije za razdoblje 2015.–2030. također će doprinijeti regionalnoj i gospodarskoj integraciji.

               Posebna pozornost posvetit će se povećanju zapošljivosti i sudjelovanja mladih i žena u gospodarstvu. Jednaka će se pozornost posvetiti i stvaranju održivih i jednakih gospodarskih mogućnosti, među ostalim na temelju visokokvalitetnog obrazovanja i strukovnog osposobljavanja te pružanja odgovarajućih usluga javnog prijevoza, te poticanju kulture poduzetništva i inovacija te prelaska na zeleno kružno i digitalno gospodarstvo. Inicijative u kulturnom sektoru, uključujući i one usmjerene na razvoj kulturne i kreativne industrije, treba uzeti u obzir zbog njihova znatnog doprinosa u promicanju interkulturnog dijaloga i socioekonomskog razvoja.

               Potpuna provedba Sporazuma o pridruživanju i nastavak zajedničkog rada na jačanju postojećih trgovinskih i ulagačkih odnosa također bi poboljšali integraciju Jordana na tržište EU-a i stvorili nove prilike za trgovinu, ulaganja i razvoj. U skladu s Komunikacijom o reviziji trgovinske politike
                  6
                EU će zainteresiranim partnerima u južnom susjedstvu i Africi predložiti novu inicijativu za održiva ulaganja.

               Partnerstvo je usmjereno na podupiranje napora Jordana i njegove predanosti jačanju dobrog upravljanja, vladavine prava, demokratskih reformi i ljudskih prava, uključujući socijalna i radnička prava. Ljudska prava i temeljne slobode, kako su sadržani u međunarodnim, regionalnim i nacionalnim zakonima, predstavljaju zajedničke vrijednosti. Poštovanje demokratskih načela i ljudskih prava ključan je element odnosa između EU-a i Jordana te održivog društveno-gospodarskog razvoja i stabilnosti u Jordanu.

               U području migracija i mobilnosti, uzimajući u obzir Komunikaciju Europske komisije o paktu o migracijama i azilu
                  7
                i zakonodavstvo Jordana, napredak u učinkovitoj provedbi različitih komponenti partnerstva za mobilnost međusektorski je prioritet, čime bi se pridonijelo i osiguravanju redovitog i lakšeg kretanja osoba između Jordana i EU-a, među ostalim s ciljem poboljšanja turizma, olakšavanja obrazovne razmjene i suradnje s jordanskim iseljeničkim zajednicama u inozemstvu. Sveobuhvatan i održiv pristup migracijama i azilu, uključujući suradnju u području vraćanja u skladu s nacionalnim nadležnostima EU-a i njegovih država članica, mogao bi se pokazati uzajamno korisnim za EU i Jordan.

               1.Jačanje suradnje u području regionalne stabilnosti i sigurnosti, uključujući borbu protiv terorizma

               EU prepoznaje sve relevantne napore Jordana. EU i Jordan trebaju nastaviti blisku suradnju u rješavanju problema regionalne nestabilnosti, uključujući povećane sigurnosne prijetnje Dae'sha i drugih terorističkih skupina. U tom pogledu EU podupire Jordan u nastojanjima da stabilizira i osigura vanjske granice. EU i Jordan podupiru trajna i održiva rješenja krize u Siriji u skladu s Rezolucijom Vijeća sigurnosti UN-a 2254 (2015). Rad na rješavanju krize u Siriji trebao bi se nastaviti u okviru odgovarajućih međunarodnih foruma., kao i suradnja u kontekstu Plana provedbe EU-a i Jordana za pojačanje sigurnosti / borbu protiv terorizma, s posebnim naglaskom na zajedničke projekte i razmjenu informacija.

               EU i Jordan trebali bi i pojačati „izgradnju mostova” u drugim kontekstima sukoba, uključujući bliskoistočni mirovni proces. EU prepoznaje nezamjenjivu i konstruktivnu ulogu Jordana u stabilnosti regije i ponovno ističe važnost održavanja povijesnog statusa quo svetih lokaliteta u Jeruzalemu, među ostalim u pogledu hašemitske uprave. EU i Jordan nastavit će blisko surađivati na postizanju pravednog i sveobuhvatnog rješenja izraelsko-palestinskog sukoba na temelju dvodržavnog rješenja, međunarodno dogovorenih parametara i međunarodnog prava. Osim neposredne dimenzije sukoba, u kontekstu Mehanizma Unije za civilnu zaštitu ojačat će suradnju i otpornost u upravljanju rizicima od katastrofa i civilnoj zaštiti, poboljšati rad na stvaranju otpornosti na klimatske promjene i prilagodbi njima te ulagati u preventivne mjere.

               EU i Jordan partneri su u promicanju i poticanju međureligijskog i međukulturnog dijaloga na globalnoj i regionalnoj razini, gdje Jordan ima vodeću ulogu. EU i Jordan surađivat će i utvrditi načine zaštite i očuvanja kulturne baštine kao važnog sredstva za mir, demokraciju i održivi razvoj te kao sredstva za stvaranje pozitivnog dijaloga i uključenosti te će predložiti mjere u tu svrhu.

               Pristup prirodnim resursima, posebno sigurnoj vodi za piće, bit će još jedan ključni aspekt dugoročne stabilnosti. Jordan i EU nastavit će surađivati na daljnjem poboljšanju učinkovitosti i održivosti upravljanja vodama.

               Sprečavanje i suzbijanje terorizma te nasilnog ekstremizma i radikalizacije mora ostati visoko na dnevnom redu. U tom pogledu i u pogledu nadopunjavanja redovitog političkog i tematskog dijaloga, EU i Jordan pojačat će konkretnu suradnju i razmjenu informacija kako bi se ti problemi riješili u skladu s vladavinom prava uz puno poštovanje ljudskih prava i temeljnih sloboda. EU i Jordan surađivat će u borbi protiv temeljnih uzroka radikalizacije, terorizma i nasilnog ekstremizma uzimajući u obzir socijalnu koheziju, važnu ulogu žena i mladih te obrazovanje, među ostalim putem uzajamno dogovorenih obrazovnih programa i uključivanja širokog djelokruga jordanskog civilnog društva.

               EU i Jordan uspostavili su i okvir za sudjelovanje Jordana u operacijama EU-a za upravljanje krizama, što je još jedan primjer bliske suradnje u sigurnosnim pitanjima koji se može nadograditi.

               2.Promicanje održivog gospodarskog oporavka i stabilnosti, zelenog, digitalnog, uključivog rasta utemeljenog na znanju, kvalitete obrazovanja i otvaranja dostojanstvenih radnih mjesta

               Sirijska kriza i dugotrajna prisutnost izbjeglica koju je ona prouzročila imali su velik utjecaj na gospodarsku situaciju Jordana, njegove oskudne prirodne resurse i pružanje osnovnih usluga te je tako pogoršana ionako već krhka gospodarska situacija. Pandemija bolesti COVID-19 znatno je pogoršala socioekonomske izazove, slabosti i nejednakosti. Gospodarski dijalog, reforme i suradnja u makroekonomskim pitanjima i dalje će se razvijati i provoditi s ciljem promicanja zdravih makroekonomskih i strukturnih politika kojima se potiče potencijal održivog i uključivog rasta, povećava otpornost jordanskog gospodarstva na gospodarske šokove i poboljšava održivost javnih financija u suradnji s multilateralnim i bilateralnim donatorima. Nastojanja za očuvanje makroekonomske stabilnosti trebala bi se nastaviti u kontekstu revidiranog programa Međunarodnog monetarnog fonda (MMF) i obveza Jordana prema međunarodnoj zajednici nakon konferencije u Londonu 2019. i jordanske matrice reformi. EU podupire ta nastojanja pružanjem pomoći za suradnju, kao i putem programa znatne makrofinancijske pomoći.

               Osim čvrstog fiskalnog i proračunskog upravljanja, suradnja će se nastaviti i u reformama u jordanskom javnom sektoru u cilju poboljšanja upravljanja javnim financijama, ali i ukupne učinkovitosti i kapaciteta pružanja usluga.

               Glavni je društveno-gospodarski problem za Jordan, među ostalim zbog dugotrajnih regionalnih kriza, nejednak pristup zapošljavanju, među ostalim za žene i mlade, nizak gospodarski rast, visoka nezaposlenost i rastući dug. To bi trebalo prevladati otvaranjem dostojanstvenih radnih mjesta, podupiranjem poduzetništva i inovacija, posebno u zelenom, digitalnom i socijalnom gospodarstvu, razvojem vještina i kvalifikacija poticanjem ciljanog osposobljavanja, obrazovanja i istraživanja te razvojem ciljanog i sveobuhvatnog sustava socijalne zaštite. Prioritetima partnerstva to se nastoji riješiti primjenom raznih instrumenata politike: trgovinom; razvojem poslovanja; obrazovanjem, osposobljavanjem i cjeloživotnim učenjem te povećanom mobilnosti. Cilj je svih tih instrumenata također ojačati gospodarsko osnaživanje i sudjelovanje svih segmenata društva.

               (a)Trgovina za razvoj predstavlja ključni element Prioritetâ partnerstva. Jordan će imati koristi od otvaranja radnih mjesta uz potporu povećanja izvoza u EU u skladu s pojednostavnjenim programom pravila o podrijetlu i pratećim mjerama. EU i Jordan zajednički će utvrditi odgovarajuće pristupe za poboljšanje modernizacije bilateralnih trgovinskih i ulagačkih odnosa. Nadalje, EU i Jordan surađivat će u kontekstu malih i srednjih poduzeća, razvoja, tehnologije i znanja kako bi ojačali bilateralne i gospodarske veze.

               (b)EU i Jordan istodobno će nastaviti dijalog kako bi potaknuli usklađivanje u područjima kao što su sanitarne i fitosanitarne mjere, tehničke prepreke u trgovini i usluge s ciljem olakšavanja trgovine i jačanja privlačnosti Jordana za ulaganja. Nadalje, kako bi se bolje zaštitilo zdravlje i sigurnost potrošača te olakšala trgovina, EU će surađivati s Jordanom na podupiranju razvoja učinkovitih okvira za sigurnost proizvoda, u skladu s međunarodnim standardima, izbjegavajući pritom necarinske prepreke.

               (c)EU i Jordan odredit će prioritete i intenzivirati rad na sljedećem: poboljšanju poslovne klime i privlačenju ulaganja, posebno onih kojima se podupire prijelaz na otporno i kružno gospodarstvo s niskim razinama emisija; podupiranju produktivnosti i konkurentnosti privatnog sektora i promicanju poduzetništva (među ostalim s pomoću pravnih, regulatornih i administrativnih reformi, uključujući politike tržišnog natjecanja i pravila kontrole subvencija, kreditiranje poduzeća te optimalno iskorištavanje digitalne transformacije i zelene tranzicije); stvaranju odgovarajućeg skupa znanja i vještina potrebnih na jordanskom tržištu rada te za zeleno, digitalno i socijalno gospodarstvo. Nova inicijativa za održiva ulaganja, kako je prethodno navedeno, mogla bi pomoći u ostvarivanju tih ciljeva. Osim toga, EU i Jordan surađivat će na jačanju sektora utemeljenih na znanju, što je važno za stvaranje dostojanstvenih radnih mjesta, posebno za mlade i žene, kao i za podupiranje i osnaživanje poduzeća, posebno u gospodarskim sektorima koji su najviše pogođeni pandemijom bolesti COVID-19.

               (d)Obrazovanje je još jedan snažan instrument za jačanje socijalnog i gospodarskog razvoja. Bit će ključno da Jordan, u suradnji s EU-om, ostvari taj prioritet kako bi koristio svima koji žive u Jordanu i prevladao izazove povezane s bolešću COVID-19 te premostio jaz u učenju. Pristup sigurnom i kvalitetnom javnom obrazovanju za svu djecu, mlade i mlade odrasle osobe na svim razinama usmjeravat će suradnju EU-a i Jordana kako bi se osiguralo da svi imaju priliku obrazovati se, graditi vlastitu budućnost i doprinositi gospodarskom rastu i razvoju zemlje. Strukovno osposobljavanje i obrazovanje prilagođeno tržištu rada zaslužuje posebnu pozornost, kao i visoko obrazovanje i cjeloživotno učenje.

               EU i Jordan također će surađivati, bilateralno i u kontekstu Unije za Mediteran, u područjima znanstvene, tehnološke i inovacijske strategije, među ostalim provedbom planova za rješavanje zajedničkih prioriteta kao što su klimatske promjene, zdravlje i obnovljivi izvori energije.

               EU i Jordan poticat će inovativna istraživanja i rješenja utemeljena na znanju te suradnju u području obnovljive energije, energetske učinkovitosti usklađene sa strategijom za energetski sektor Jordana (2020.–2030.) i održivog upravljanja prirodnim resursima, među ostalim za održive poljoprivredne prakse i održivo gospodarenje vodom i otpadom, uključujući sigurnu vodu za piće. Njihova će suradnja biti u skladu s Programom održivog razvoja do 2030. i Pariškim sporazumom, među ostalim u kontekstu europskog zelenog plana, s pojačanim promicanjem prelaska na klimatski neutralno, otporno i kružno gospodarstvo. Suradnja u području istraživanja i inovacija nastavit će se u okviru programa Obzor Europa, Partnerstva za istraživanja i inovacije na Sredozemlju (PRIMA) i Regionalne platforme Unije za Mediteran za istraživanje i inovacije.

               EU i Jordan uspostavit će forum za utvrđivanje i pripremu budućih projekata ulaganja, u skladu s nacionalnim prioritetima Jordana i u koordinaciji s bilateralnim i multilateralnim donatorima. EU će, među ostalim, u suradnji s drugim donatorima nastojati pružiti potporu Jordanu u njegovim planovima za provedbu projekta Aqaba-Amman Water Desalination and Conveyance (AAWDC) kao strateškog nacionalnog projekta čiji je cilj smanjenje deficita u ključnim vodnim resursima te zemlje.

               EU i Jordan surađivat će na osiguravanju usklađenosti prioriteta u području energetike, vode, hrane, zdravlja i klimatskih promjena, promicanju njihove provedbe i osiguravanju participativnih procesa na regionalnoj i međunarodnoj razini.

               3.Jačanje dobrog upravljanja, vladavine prava, demokratske reforme i poštovanja ljudskih prava

               U skladu sa snažnom predanošću Jordana kontinuiranom procesu reformi koji potiče Kraljevski odbor radi modernizacije političkog sustava, EU i Jordan nastavit će surađivati s ciljem daljnjeg jačanja demokratskog i pravosudnog sustava u Jordanu, vladavine prava, rodne ravnopravnosti te zaštite ljudskih prava i temeljnih sloboda.  EU i Jordan podupirat će aktivnosti za borbu protiv svih oblika diskriminacije, svih aspekata povezanih s učinkovitim i dobro uhodanim civilnim društvom, među ostalim uspostavom pravnog radnog okruženja i operativnog prostora koji pogoduje razvoju dinamičnog civilnog društva.

               Suradnja će biti usmjerena na provedbu sveobuhvatnih i uključivih reformi, daljnje jačanje djelotvornosti, učinkovitosti i neovisnosti pravosuđa, kao i jednak pristup pravosuđu za sve, u skladu s međunarodno prihvaćenim standardima. Obuhvatit će pravosudnu suradnju u građanskim i kaznenim stvarima promicanjem pristupanja relevantnim međunarodnim konvencijama i njihove provedbe te radom na međunarodnom sporazumu o pravosudnoj suradnji u kaznenim stvarima zajedno s Eurojustom. Suradnja će se dodatno usredotočiti na izborni proces (uključujući daljnje postupanje na temelju preporuka misija EU-a za promatranje izbora i izbornih stručnjaka), potporu rodnoj ravnopravnosti, uključujući borbu protiv rodno uvjetovanog nasilja, i smisleno političko sudjelovanje žena i mladih te osnaživanje žena u političkom i javnom životu. Gospodarska, socijalna i kulturna prava, građansko obrazovanje, jačanje sustava političkih stranaka te nadzorne i zakonodavne uloge Parlamenta, veze između lokalne i nacionalne politike, smislen socijalni dijalog, proces decentralizacije, pluralistički i neovisni mediji, transparentnost, uključujući financijsku transparentnost, i odgovornost te borba protiv korupcije također će biti dio suradnje EU-a i Jordana.

               EU i Jordan i dalje će održavati redovit dijalog o demokraciji i dobrom upravljanju, pravosuđu, vladavini prava i ljudskim pravima. Dijalog će se temeljiti na međunarodnim, regionalnim i nacionalnim postignućima i obvezama Jordana. Organizacije civilnog društva bit će zajednički pozvane da daju svoj doprinos.

               Kad je konkretno riječ o ljudskim pravima, redoviti dijalog obuhvatit će, među ostalim, sljedeća pitanja: slobodu izražavanja u svim njezinim oblicima; slobodu udruživanja, uključujući radno okruženje za civilno društvo i socijalne partnere, kao što su sindikati i gospodarske komore; prava žena i osnaživanje žena u političkom, gospodarskom i javnom životu te prava djeteta. Odgovorna, transparentna, učinkovita i uključiva javna uprava ključna je za provedbu tih ciljeva te daljnje promicanje i jačanje demokracije i dobrog upravljanja Jordana i njegove borbe protiv prijevara i korupcije, među ostalim djelotvornom i učinkovitom suradnjom s Europskim uredom za borbu protiv prijevara i Uredom europskog javnog tužitelja.

               Tijekom dijaloga uzet će se u obzir postojeće obveze Jordana na multilateralnoj razini. Gospodarska, socijalna i kulturna prava, primjerice u pogledu obrazovanja i rada, također će biti obuhvaćena tim dijalogom. Dijalog će se posebno odnositi na područja zadržana u Prioritetima partnerstva.

               Kako bi se osigurala visoka razina zaštite osobnih podataka, EU će nastaviti promicati daljnju konverziju u skladu sa standardima EU-a i međunarodnim standardima zaštite podataka. Jordan bi trebao poduzeti daljnje aktivnosti kako bi zajamčio poštovanje prava na privatnost i zaštitu osobnih podataka u javnom i privatnom sektoru, među ostalim u području izvršavanja zakonodavstva i kaznenog pravosuđa.

               Odgovor na krizu u Siriji

               EU i Jordan nastavit će surađivati na pronalasku trajnih i održivih rješenja za sirijsku krizu u skladu s Rezolucijom Vijeća sigurnosti UN-a 2254 (2015) kako bi se omogućio dobrovoljan, siguran i dostojanstven povratak izbjeglica. Njihova će nastojanja i dalje pružati zaštitu, sredstva za život i usluge izbjeglicama i ranjivim zajednicama domaćinima, među ostalim sljedećim mjerama:

               –nastavkom olakšavanja administrativnog statusa izbjeglica i osiguravanja učinkovite zaštite, pristupa osnovnim uslugama i poštovanja njihovih osnovnih ljudskih i zakonskih prava,

               –poboljšanjem pristupa osnovnim uslugama i njihove kvalitete, uključujući socijalnu pomoć, usluge povezane s otpadnim vodama, zdravstvenu skrb, uključujući mentalno zdravlje i psihosocijalnu potporu te formalno i neformalno obrazovanje,

               –povećanjem životnih uvjeta i samostalnosti stvaranjem prilika za doprinos gospodarskom razvoju Jordana, među ostalim: poboljšanjem poslovne klime, povećanjem produktivnosti i poboljšanjem uvjeta na tržištu rada; podupiranjem politika za usklađivanje vještina i potreba tržišta; olakšavanjem pristupa obrazovanju i osposobljavanju; poboljšanjem i širenjem pristupa mogućnostima zapošljavanja, među ostalim podupiranjem poslovanja od kuće i olakšavanjem dobivanja radnih dozvola; jačanjem gospodarskog osnaživanja te povećanjem sudjelovanja mladih i žena,

               –poticanjem izvoza na tržište EU-a, među ostalim učinkovitom provedbom programa pravila o podrijetlu za Jordan, kako bi se promicala ulaganja i otvaranje radnih mjesta za Jordance i sirijske izbjeglice.

               Mehanizmi za dijalog i međusobnu suradnju

               Opći okvir za odnose EU-a i Jordana postavljen je Sporazumom o pridruživanju, koji je stupio na snagu 2002. te naprednim statusom uspostavljenim 2010. Racionalizacija provedbe Sporazuma o pridruživanju uspješno je postignuta grupiranjem pododbora u nekoliko tematskih dijaloga u skladu s Prioritetima partnerstva i dopunjavanjem političkih dijaloga.

               U odnosu na preispitivanje Programa za Sredozemlje i Zaključaka Vijeća 2024. predviđeno je i preispitivanje u sredini programskog razdoblja kako bi se ocijenio učinak prioriteta partnerstva o kojima će se EU i Jordan uzajamno dogovoriti te kako bi se oni, prema potrebi, prilagodili.

               Isto tako, kako bi se poduprlo pružanje potpore EU-a kao odgovora na sirijsku izbjegličku krizu, redovito preispitivanje relevantnih uzajamnih obveza u okviru tih prioriteta odvijat će se u kontekstu bilateralne suradnje između EU-a i Jordana, kao i drugih relevantnih dijaloga i sastanaka te u okviru daljnjeg postupanja nakon konferencija u Bruxellesu.

               U skladu s načelom veće odgovornosti za europsku politiku susjedstva EU će, u bliskoj suradnji s državama članicama, sudjelovati u koordinaciji mehanizama s vladom Jordana na središnjoj i lokalnoj razini te s partnerima kao što su civilno društvo i privatni sektor.

               U skladu s ambicijama navedenima u Prioritetima partnerstva EU je predan nastavku pružanja financijske potpore i angažmanu u okviru međunarodne zajednice radi potpore Jordanu, a Jordan se obvezuje da će nastaviti provoditi svoj program reformi, koji će biti ključan za omogućivanje zajedničkog uspjeha partnerstva.

                     (1)

                        EUCO 22/20 od 11. prosinca 2020.

                     (2)

                        JOIN(2021) 2 final.

                     (3)

                        https://data.consilium.europa.eu/doc/document/ST-7931-2021-INIT/hr/pdf

                     (4)

                        SWD(2021) 23 final

                     (5)

                  https://ec.europa.eu/home-affairs/sites/default/files/what-is-new/news/news/docs/20141009_joint_declaration_establishing_the_eu-jordan_mobility_partnership_en.pdf

                     (6)

                        COMM(2021) 66 final od 18.2.2021.

                     (7)

                        COMM(2020) 609 final od 23.9.2020.


               EUROPSKA KOMISIJA
            Bruxelles, 20.4.2022.
            COM(2022) 169 final
            2022/0113(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga I. (Veterinarska i fitosanitarna pitanja) Sporazumu o EGP-u
            (Tekst značajan za EGP)

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije u okviru Zajedničkog odbora EGP-a u vezi s predviđenim donošenjem odluke Zajedničkog odbora o izmjeni Priloga I. (Veterinarska i fitosanitarna pitanja) Sporazumu o EGP-u

               2.Kontekst prijedloga

               2.1.Sporazum o EGP-u

               Sporazumom o Europskom gospodarskom prostoru („Sporazum o EGP-u”) jamče se jednaka prava i obveze na unutarnjem tržištu za građane i gospodarske subjekte u EGP-u. Njime se predviđa uvođenje zakonodavstva EU-a o četiri slobode u svih 30 država EGP-a, a to su države članice EU-a, Norveška, Island i Lihtenštajn. Osim toga, Sporazumom o EGP-u uređuje se suradnja u drugim važnim područjima, kao što su istraživanje i razvoj, obrazovanje, socijalna politika, okoliš, zaštita potrošača, turizam i kultura, koja su zajednički poznata kao „okomite i vodoravne” politike. Sporazum je stupio na snagu 1. siječnja 1994. Europska unija zajedno sa svojim državama članicama stranka je Sporazuma.

               2.2.Zajednički odbor EGP-a

               Zajednički odbor EGP-a nadležan je za upravljanje Sporazumom o EGP-u. Odbor je forum za razmjenu mišljenja povezanih s funkcioniranjem Sporazuma o EGP-u. Njegove se odluke donose konsenzusom i obvezujuće su za stranke. Za koordinaciju pitanja EGP-a na strani EU-a odgovorno je Glavno tajništvo Europske komisije.

               2.3.Predviđeni akt Zajedničkog odbora EGP-a

               Zajednički odbor EGP-a treba donijeti odluku Zajedničkog odbora EGP-a („predviđeni akt”) o izmjeni Priloga I. (Veterinarska i fitosanitarna pitanja) Sporazumu o EGP-u.

               Svrha je predviđenog akta uključiti Provedbenu odluku Komisije (EU) 2019/300 o uspostavi općeg plana upravljanja krizom u području sigurnosti hrane i hrane za životinje
                  1
                u Sporazum o EGP-u.

               Predviđeni akt postat će obvezujući za stranke u skladu s člancima 103. i 104. Sporazuma o EGP-u.

               3.Stajalište koje treba zauzeti u ime Unije

               Komisija Vijeću na donošenje podnosi nacrt odluke Zajedničkog odbora EGP-a koji predstavlja stajalište Unije. Nakon donošenja, stajalište bi se što prije trebalo iznijeti u Zajedničkom odboru EGP-a.

               Priloženom Odlukom Zajedničkog odbora EGP-a državama EFTA-e koje su članice EGP-a daje se pravo na sudjelovanje u radu upravljačkog tijela Unije, što nadilazi puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Zajednički odbor EGP-a tijelo je osnovano na temelju sporazuma, i to Sporazuma o EGP-u. Akt koji Zajednički odbor EGP-a treba donijeti akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člancima 103. i 104. Sporazuma o EGP-u.

               Predviđenim aktom ne dopunjuje se niti mijenja institucionalni okvir sporazuma. Stoga je postupovna pravna osnova za predloženu odluku članak 218. stavak 9. UFEU-a, u vezi s člankom 1. stavkom 3. Uredbe Vijeća br. 2894/94 o postupcima za provedbu Sporazuma o Europskom gospodarskom prostoru.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a u vezi s člankom 1. stavkom 3. Uredbe Vijeća br. 2894/94 prije svega ovisi o materijalnoj pravnoj osnovi pravnog akta EU-a koji treba uključiti u Sporazum o EGP-u.

               Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na sigurnost hrane. Stoga je materijalna pravna osnova predložene odluke članak 114. Ugovora o funkcioniranju Europske unije.

               4.3.Zaključak

               Pravna osnova predložene odluke trebao bi biti članak 114. UFEU-a u vezi s člankom 218. stavkom 9. UFEU-a i člankom 1. stavkom 3. Uredbe Vijeća br. 2894/94 o postupcima za provedbu Sporazuma o Europskom gospodarskom prostoru.

               5.Objava predviđenog akta

               Budući da će se aktom Zajedničkog odbora EGP-a izmijeniti Prilog I. (Veterinarska i fitosanitarna pitanja) Sporazumu o EGP-u, primjereno ga je nakon donošenja objaviti u Službenom listu Europske unije.

               2022/0113 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga I. (Veterinarska i fitosanitarna pitanja) Sporazumu o EGP-u

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o postupcima za provedbu Sporazuma o Europskom gospodarskom prostoru
                  3
               , a posebno njegov članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)Na temelju članka 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog I. Sporazumu o EGP-u, koji sadržava odredbe o veterinarskim i fitosanitarnim pitanjima.

               (3)Provedbena odluka Komisije (EU) 2019/300 od 19. veljače 2019.
                  5
                treba se uključiti u Sporazum o EGP-u.

               (4)Prilog I. (Veterinarska i fitosanitarna pitanja) Sporazumu o EGP-u trebalo bi na odgovarajući način izmijeniti.

               (5)Stajalište Unije u Zajedničkom odboru EGP-a stoga bi se trebalo temeljiti na nacrtu odluke Zajedničkog odbora EGP-a utvrđenom u Prilogu ovoj Odluci,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora EGP-a u vezi s predloženom izmjenom Priloga I. (Veterinarska i fitosanitarna pitanja) Sporazumu o EGP-u temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Provedbena odluka Komisije (EU) 2019/300 od 19. veljače 2019. o uspostavi općeg plana upravljanja krizom u području sigurnosti hrane i hrane za životinje, SL L 50, 21.2.2019., str. 55.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        Provedbena odluka Komisije (EU) 2019/300 od 19. veljače 2019. o uspostavi općeg plana upravljanja krizom u području sigurnosti hrane i hrane za životinje, SL L 50, 21.2.2019., str. 55.

    ---documentbreak---

               EUROPSKA KOMISIJA
            Bruxelles, 20.4.2022.
            COM(2022) 169 final

            PRILOG

            Prijedlogu ODLUCI VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga I. (Veterinarska i fitosanitarna pitanja) Sporazumu o EGP-u

               PRILOG

               NACRT ODLUKE ZAJEDNIČKOG ODBORA EGP-a

               br. […]

               od […]

               o izmjeni Priloga I. (Veterinarska i fitosanitarna pitanja) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Provedbena odluka Komisije (EU) 2019/300 оd 19. veljače 2019. o uspostavi općeg plana upravljanja krizom u području sigurnosti hrane i hrane za životinje
                  1
                treba se uključiti u Sporazum o EGP-u.

               (2)Provedbenom odlukom (EU) 2019/300 stavlja se izvan snage Odluka Komisije 2004/478/EZ, koja je uključena u Sporazum o EGP-u i koja se stoga treba isključiti iz njega.

               (3)Ova Odluka odnosi se na zakonodavstvo o veterinarskim pitanjima i hrani za životinje. Zakonodavstvo o veterinarskim pitanjima i hrani za životinje ne primjenjuje se na Lihtenštajn sve dok je primjena Sporazuma između Europske zajednice i Švicarske konfederacije o trgovini poljoprivrednim proizvodima proširena na Lihtenštajn, kako je utvrđeno u sektorskim prilagodbama Priloga I. Sporazumu o EGP-u. Ova se Odluka stoga ne primjenjuje na Lihtenštajn.

               (4)Prilog I. Sporazumu o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Prilog I. Sporazumu o EGP-u mijenja se kako slijedi:

               1.u poglavlju I. dijelu 7.2. iza točke 59. (Provedbena odluka Komisije 2013/503/EU) umeće se sljedeće:

               „60.32019 D 0300: Provedbena odluka Komisije (EU) 2019/300 оd 19. veljače 2019. o uspostavi općeg plana upravljanja krizom u području sigurnosti hrane i hrane za životinje (SL L 50, 21.2.2019., str. 55.).

               Za potrebe ovog Sporazuma odredbe te odluke sadržavaju sljedeću prilagodbu:

               Ako Komisija prepozna situaciju iz članka 56. stavka 1. Uredbe (EZ) br. 178/2002 koja se izravno odnosi na državu EFTA-e i uspostavi jedinicu za krizne situacije u skladu s člankom 56. stavkom 2. Uredbe (EZ) br. 178/2002, krizni koordinator kojeg odredi država EFTA na koju se situacija izravno odnosi i krizni koordinator kojeg odredi Nadzorno tijelo EFTA-e sudjeluju u radu jedinice za krizne situacije.”;

               2.u poglavlju II. iza točke 47.a (Provedbena uredba Komisije (EU) br. 16/2011) umeće se sljedeće:

               „47.b  32019 D 0300: Provedbena odluka Komisije (EU) 2019/300 оd 19. veljače 2019. o uspostavi općeg plana upravljanja krizom u području sigurnosti hrane i hrane za životinje (SL L 50, 21.2.2019., str. 55.).

               Za potrebe ovog Sporazuma odredbe te odluke sadržavaju sljedeću prilagodbu:

               Ako Komisija prepozna situaciju iz članka 56. stavka 1. Uredbe (EZ) br. 178/2002 koja se izravno odnosi na državu EFTA-e i uspostavi jedinicu za krizne situacije u skladu s člankom 56. stavkom 2. Uredbe (EZ) br. 178/2002, krizni koordinator kojeg odredi država EFTA na koju se situacija izravno odnosi i krizni koordinator kojeg odredi Nadzorno tijelo EFTA-e sudjeluju u radu jedinice za krizne situacije.”;

               3.tekst točke 31. (Odluka Komisije 2004/478/EZ) u poglavlju I. dijelu 7.2. i tekst točke 43. (Odluka Komisije 2004/478/EZ) u poglavlju II. brišu se.

               Članak 2.

               Vjerodostojni su tekstovi Provedbene odluke (EU) 2019/300 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […], pod uvjetom da su podnesene sve obavijesti iz članka 103. stavka 1. Sporazuma o EGP-u
                  2*.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                     […]

                     (1)

                        SL L 50, 21.2.2019., str. 55.

                     (2)
                  *
                        [Ustavni zahtjevi nisu navedeni.] [Ustavni su zahtjevi navedeni.]